A. Slafkovský, poslanec: (2001-10-03):
J. Migaš, predseda NR SR: Ďalej v rozprave vystúpi spravodajca. A. Ivanko, poslanec: Ďakujem, pán predseda. Vážené kolegyne poslankyne, vážení kolegovia poslanci, podľa § 82 ods. 2 zákona Národnej rady č. 350/1996 Z. z. o rokovacom poriadku Národnej rady v znení neskorších predpisov k vládnemu návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov, v mene 15 poslancov predkladám dva pozmeňujúce návrhy: Prvý návrh. Za bod 40 sa vkladá nový bod 41, ktorý znie: 41. § 200ha vrátane nadpisu znie: „§ 200ha – Konanie o preskúmaní zákonnosti uznesení obecného zastupiteľstva, mestského zastupiteľstva, miestneho zastupiteľstva a zastupiteľstva vyššieho územného celku (1) Ak obecné zastupiteľstvo, mestské zastupiteľstvo, miestne zastupiteľstvo alebo zastupiteľstvo vyššieho územného celku nezruší na základe protestu prokurátora svoje uznesenie, ktoré je v rozpore so zákonom, môže prokurátor podať na súd návrh na zrušenie tohto uznesenia. (2) Účastníkom konania je obec, mesto, mestská časť alebo vyšší územný celok a ten, kto podal návrh na začatie konania. (3) Príslušný na rozhodnutie je okresný súd, v ktorého obvode sa nachádza obec, mesto, mestská časť alebo sídlo vyššieho územného celku.“ Druhý pozmeňujúci návrh. Doterajší bod 41 sa označuje ako bod 42, ktorý znie: 42. Za § 200ha sa vkladá § 200hb, ktorý vrátane nadpisu znie: „§ 200hb – Konanie vo veciach dohôd o spolupráci s územnými celkami alebo orgánmi iných štátov a členstva v medzinárodnom združení (1) Krajský úrad môže podať na súd z dôvodov nesplnenia podmienok ustanovených zákonom návrh na určenie povinností obci alebo vyššiemu územnému celku vypovedať dohodu o spolupráci uzavretú s inou obcou, s iným vyšším územným celkom alebo uzavretú s územným a správnym celkom iného štátu alebo s orgánom, alebo úradom iného štátu vykonávajúcom regionálne funkcie. Rovnako môže krajský úrad podať návrh na určenie povinnosti vypovedať členstvo obce v združení obcí, členstvo vyššieho územného celku v združení vyšších územných celkov alebo ich členstvo v medzinárodnom združení územných celkov alebo územných orgánov. (2) Účastníkom konania je krajský úrad, obec alebo vyšší územný celok. O návrhu rozhoduje okresný súd, v ktorého obvode sa nachádza obec, alebo je sídlo vyššieho územného celku.“ „(4) Súd rozhoduje bez pojednávania uznesením.“ Následne sa upraví aj označenie bodov. Odôvodnenie: Týmito pozmeňujúcimi návrhmi sa sleduje, aby sa ustanovenia, ktoré sa týkali Občianskeho súdneho poriadku a boli obsiahnuté vo vládnom návrhu zákona o samospráve vyšších územných celkov, o ktorom tu rozprávala aj pani kolegyňa poslankyňa Tóthová, o samospráve vyšších územných celkov (tlač 958), posunuli do obsahu vládneho návrhu zákona, ktorým sa mení a dopĺňa zákon č. 99/1963 Zb. Občiansky súdny poriadok v znení neskorších predpisov, tak, ako sa na tom uzniesla Národná rada Slovenskej republiky dňa 4. 7. 2001. Vecne tieto ustanovenia upravujú možnosť prokurátora obrátiť sa na súd aj v prípade, ak zastupiteľstvo samosprávneho kraja nevyhovie jeho protestu proti nezákonnému uzneseniu zastupiteľstva samosprávneho kraja. Ďalej sa ustanovuje osobitný druh konania s ohľadom na navrhovanú právnu úpravu problematiky medzinárodnej spolupráce samosprávneho kraja, v rámci ktorej bude krajský úrad aktívne legitimovaný domáhať sa nápravy na súde, ak dohoda samosprávneho kraja so zahraničným subjektom alebo jeho členstvo v medzinárodnom združení odporuje zákonu. Toto konanie je upravené tak, ako pri prerokovaní vládneho návrhu zákona o samospráve vyšších územných celkov a odporúčal Ústavnoprávny výbor Národnej rady o prerokovaní vecí so zástupcami Ministerstva vnútra Slovenskej republiky ako spracovateľmi týchto ustanovení. Ďakujem pekne, skončil som, pán predseda. J. Migaš, predseda NR SR: Faktické poznámky. Jediný prihlásený je pán poslanec Cuper, nech sa páči. J. Cuper, poslanec: Ďakujem poslancovi Ivankovi, že sa ujal tejto problematiky a konkretizuje súdnu kontrolu samosprávy vyšších územných celkov, ale aj obcí, čo doteraz absentovalo v právnej úprave. Mala to urobiť vláda, samozrejme, už pri predkladaní kompetenčných návrhov a zákona o vyšších územných celkoch. Žiaľbohu, vláda si túto povinnosť nesplnila. Treba teda naozaj podporiť snahu pána poslanca Ivanka. Ja by som ešte chcel povedať, pán kolega Ivanko, že nie celkom som sledoval, či je tam zakotvené aj konanie o tom, ak vláda pozastaví výkon nariadenia vyššieho územného celku z dôvodov, ktoré sú uvedené v zákone a nie sú v súlade s národnými záujmami. To som nepostrehol, ak by to tam nebolo, tak aj toto konanie by bolo potrebné ako systém súdnej ochrany do novely návrhu Občianskeho súdneho poriadku zakotviť. Ďakujem. J. Migaš, predseda NR SR: Vyhlasujem rozpravu o tomto bode programu za skončenú. Chvíľu počkáme, chce zaujať stanovisko pán minister a potom aj spravodajca, áno? Dobre. Čiže na záver rozpravy, rozpravu som uzavrel, vystúpi pán minister. Nech sa páči. J. Čarnogurský, minister spravodlivosti SR: Chcel by som v stručnosti reagovať na prednesené diskusné príspevky. Pokiaľ ide o pozmeňujúce návrhy pani poslankyne Záborskej, súhlasím s nimi a podporujem ich. Pani poslankyňa Tóthová, v návrhu zákona čiastočne je reakcia na kompetenčný zákon, čiastočne, pokiaľ tam nie je, tak je to potrebné, aby predovšetkým niektoré iné ministerstvá, povedzme ministerstvo vnútra, najmä ministerstvo vnútra aby podalo návrh, pretože nebolo by vhodné, aby tie návrhy neboli dostatočne prepracované a, povedal by som, rozanalyzované a odsúhlasené. Pokiaľ ide o vašu námietku, že je rozsiahly presun z krajských súdov na okresné súdy, teda presun agendy s tým, že krajské súdy prakticky prestávajú byť prvostupňovými súdmi a stávajú sa iba odvolacími súdmi. Nuž, pani poslankyňa, to je nielenže všeobecný trend, ale to je cieľ, aby podľa možností všetky alebo takmer všetky súdne spory začínali na okresnom súde, krajský súd tým pádom je odvolacím súdom a Najvyšší súd sa stáva iba súdom na mimoriadne opravné prostriedky a súdom zjednocujúcim zákonodarstvo. Vaša výhrada, prečo to nebolo pridelené výboru pre ľudské práva, to je vnútorná vec parlamentu. Ja som si v rýchlosti nechal posúdiť návrh pána poslanca Ivanka, ale dostal som nesúhlasné stanovisko od svojich pracovníkov, a to k tomu bodu 41 § 200ha. Tu je nesúhlas s tým, že gestorom je ministerstvo vnútra plus Generálna prokuratúra a tam potom je otázka, či do § 35 Občianskeho súdneho poriadku vôbec prokurátor môže vstúpiť. Tu prokurátor by mal podať návrh, teda právo prokurátora podať návrh na zrušenie tohto uznesenia. Taktiež § 200hb. Túto problematiku upravuje náš návrh a je to prevzaté od Ministerstva vnútra Slovenskej republiky. Čiže z týchto dôvodov nemôžem akceptovať tento podaný návrh. Je to problém pri takomto komplexnom zákone, akým je Občiansky súdny poriadok, aby sa nestalo, že, viete, takto v druhom čítaní sa vloží tam pozmeňujúci návrh, ktorý keď nie je dostatočne analyzovaný, zoponovaný, odsúhlasený a preskúšaný viacerými odborníkmi, tak je potom veľmi riskantné, aby sa takýmto spôsobom nedostal do takéhoto procesného zákona disonačný prvok. Z týchto dôvodov s návrhmi, žiaľ, nemôžem vysloviť súhlas. Ďakujem. J. Migaš, predseda NR SR: Chce zaujať k rozprave stanovisko spravodajca? Nie. Panie poslankyne, páni poslanci, hlasovať o tomto návrhu zákona budeme po 14.00 hodine, najprv budeme hlasovať o vládnych návrhoch zákonov, ktoré sú v druhom čítaní spojené s reformou verejnej správy, a potom by sme hlasovali o tých návrhoch, ktoré doobeda prerokujeme. Čiže prerušujem rokovanie o tomto bode programu a budeme pokračovať v jeho rokovaní hlasovaním po 14.00 hodine. Teraz pristúpime k tretiemu čítaniu o vládnom návrhu zákona, ktorým sa mení a dopĺňa Obchodný zákonník a o zmene a doplnení zákona č. 600/1992 Zb. o cenných papieroch v znení neskorších predpisov (tlač 989). Chcem pripomenúť, že tento vládny návrh zákona bol v druhom čítaní prerokovaný na 50. schôdzi Národnej rady. Prosím ministra spravodlivosti Jána Čarnogurského, aby zaujal miesto určené pre navrhovateľov, a spoločného spravodajcu výborov poslanca Petra Brňáka, ktorý zaujal miesto určené pre spravodajcov výborov. Nech sa páči. J. Čarnogurský, minister spravodlivosti SR: Vážený pán predseda, vážená Národná rada, vzhľadom na to, že ide o tretie čítanie, budem veľmi stručný, pretože vlastne všetko bolo povedané. Tento návrh zákona bol veľmi ... J. Migaš, predseda NR SR: Čiže ja som otvoril rozpravu v treťom čítaní, pán minister. Netreba sa tak ponáhľať. Najprv je potrebné, aby predsedajúci otvoril rozpravu o treťom čítaní, čiže to som učinil. A v rámci rozpravy, keď sa chcete prihlásiť do rozpravy, pán minister, tak dám vám... Nie, nie. Spravodajca. Je otvorená rozprava. P. Brňák, poslanec: Rozprava? Aha, už ste otvorili, lebo ten stav bol taký, že vtedy sme to skončili. J. Migaš, predseda NR SR: Pán poslanec Orosz. Počkajte. Pán spravodajca. P. Brňák, poslanec: Môžem, pán predseda? J. Migaš, predseda NR SR: Môžete, ste spravodajca, môžete sa prihlásiť do rozpravy, kedy chcete. Čiže nech sa páči. P. Brňák, poslanec: Ja chcem, pán predseda, len upriamiť pozornosť Národnej rady Slovenskej republiky na túto situáciu, ktorá je trochu komplikovaná tým, že o tomto návrhu zákona alebo novele zákona sa rokovalo v poradí na predchádzajúcej schôdzi Národnej rady Slovenskej republiky. A ak si iste pamätáte, tak vtedy po skončení druhého čítania, po hlasovaní o pozmeňujúcich a doplňujúcich návrhoch ešte pred posunutím veci do tretieho čítania som požiadal ako spravodajca o prerušenie tohto nášho rokovania s tým, aby sa zišiel ústavnoprávny výbor a aby posúdil množstvo, prevažne, teda predovšetkým legislatívnotechnických nedostatkov novely tohto zákona. Ústavnoprávny výbor sa zišiel a bol vypracovaný elaborát akéhosi čistopisu, kde sú zvýraznené a kde je zvýraznený celý rad vlastne tých legislatívnotechnických zmien, ktoré treba jednoducho dať do vzájomnej kontinuity a vlastne ústavnoprávny výbor odobril tieto legislatívnotechnické záležitosti. Zároveň odporučil ústavnoprávny výbor – a zrejme ten postup bude realizovať pán predseda ústavnoprávneho výboru –, aby z tretieho čítania sme vec vrátili do druhého čítania. Pretože aj keď ide o legislatívnotechnické zmeny a predovšetkým ich rozsah je taký, že z hľadiska celkovej čistoty bude vhodnejšie, aby sme reparovali tento stav v rámci druhého čítania ako normálne pozmeňujúce návrhy. Čiže to je stav o tomto návrhu zákona, pán predseda. J. Migaš, predseda NR SR: Ďakujem, pán spravodajca, za vysvetlenie tejto situácie. Čiže teraz sa pýtam, kto sa hlási do rozpravy podľa § 85 ods. 3. Pán poslanec Orosz ako jediný prihlásený. Uzatváram možnosť prihlásiť sa do rozpravy ústne. Pán poslanec Orosz. L. Orosz, poslanec: Ďakujem pekne, pán predseda. Vážený pán minister, vážené kolegyne, kolegovia, moje vystúpenie bude nadväzovať na to, čo povedal pán spoločný spravodajca. Zopakujem základné fakty. 15. júna 2001 sme schválili pozmeňujúce a doplňujúce návrhy k vládnemu návrhu zákona, ktorým sa mení a dopĺňa Obchodný zákonník a o zmene a doplnení zákona č. 600/1992 Zb. o cenných papieroch v znení neskorších predpisov, a rozhodli sme aj o tom, že budeme o tomto návrhu rokovať v rámci tretieho čítania. Medzitým sa zišiel so zástupcami navrhovateľov aj pracovníkmi legislatívneho odboru Kancelárie Národnej rady Slovenskej republiky ústavnoprávny výbor a posúdil, že zmeny, ktoré treba vykonať, nemajú len charakter jazykových zmien a legislatívnotechnických úprav, inými slovami, prekračujú rámec § 85 ods. 1 v spojení s ods. 3 zákona o rokovacom poriadku Národnej rady Slovenskej republiky a z toho hľadiska je potrebné na vykonanie týchto zmien opakovať druhé čítanie. Z týchto dôvodov predkladám v mene skupiny 30 poslancov Národnej rady Slovenskej republiky podľa § 85 ods. 3 zákona o rokovacom poriadku Národnej rady Slovenskej republiky návrh na opakovanie druhého čítania o tomto vládnom návrhu zákona. Potom ako Národná rada o tejto otázke rozhodne, predložím pozmeňujúce návrhy v rozprave. Ďakujem pekne. J. Migaš, predseda NR SR: Panie poslankyne, páni poslanci, pán Orosz navrhol, aby sme sa vrátili do druhého čítania, čiže o tomto návrhu budeme hlasovať po 14.00 hodine, vrátime vládny návrh zákona do druhého čítania, bude otvorená rozpravy v rámci druhého čítania, budú prednesené pozmeňujúce návrhy, o nich budeme potom rokovať a znova sa vrátime do tretieho čítania, aby sme hlasovali o zákone ako o celku. Ďakujem. Teraz by sme pristúpili k druhému čítaniu o vládnom návrhu zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov (tlač 1009). Pán minister Harach, bol by som rád, keby ste prišli do rokovacej miestnosti, je určený ako náhradník, aby namiesto pána ministra Macejka predniesol tento návrh. Čiže chvíľočku počkáme, pán minister, nech sa páči. Vládny návrh zákona ste dostali pred prvým čítaním ako tlač 1009 a spoločnú správu výborov schválenú gestorským výborom máte ako tlač 1009a. Vládny návrh, ako som už povedal, odôvodní minister Harach. Nech sa páči, pán minister. Ľ. Harach, minister hospodárstva SR: Ďakujem veľmi pekne. Vážený pán predseda, panie poslankyne, páni poslanci, z poverenia vlády dovoľujem si vám predložiť na druhé čítanie vládny návrh zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov, v nadväznosti na jeho prerokovanie vo výboroch Národnej rady Slovenskej republiky. Predmetom vládneho návrhu novely zákona je upraviť novým spôsobom kategorizáciu motorových vozidiel s cieľom zosúladenia s medzinárodným označením a odporúčaniami smerníc Rady Európskej únie. Navrhuje sa tiež zmena druhu a sadzobníka diaľničných nálepiek a výška pokuty za priestupok pri nedodržaní povinnosti označiť motorové vozidlo diaľničnou nálepkou. Účelom týchto návrhov je okrem iného zvýšenie účinnosti spoplatnenia užívateľov diaľnic a ciest pre motorové vozidlá, ako aj zmeny súvisiace s pripravovaným zrušením Štátneho fondu cestného hospodárstva a zákona Národnej rady Slovenskej republiky č. 153/1993 Z. z. o Štátnom fonde cestného hospodárstva v znení neskorších predpisov. Ďalej vládny návrh novely zákona reaguje v niektorých jeho ustanoveniach aj na aktuálne problémy spojené s jeho aplikáciou v praxi v nových spoločenských a právnych vzťahoch. Nová kategorizácia motorových vozidiel spočíva v zlúčení vozidiel s hmotnosťou do 1,5 tony a od 1,5 tony do 3,5 tony do jednej kategórie motorových vozidiel, a to do 3,5 tony. Zmena druhu nálepiek spočíva v doplnení sadzobníka diaľničných nálepiek o nový druh nálepky s jednodňovým časom platnosti pre vozidlá s celkovou hmotnosťou nad 12 ton a zmena sadzobníka diaľničných nálepiek spočíva v úprave výšky náhrad za užívanie vymedzených úsekov ciest a diaľnic. S cieľom zvýšenia účinnosti spoplatnenia užívateľov diaľnic a ciest pre motorové vozidlá dochádza k zvýšeniu pokuty za priestupok pri nedodržaní povinnosti označiť motorové vozidlo diaľničnou nálepkou a umožneniu aj orgánom Policajného zboru Slovenskej republiky riešiť takýto priestupok v blokovom konaní. Zmeny súvisiace s pripravovaným zrušením Štátneho fondu cestného hospodárstva a prislúchajúceho zákona Národnej rady Slovenskej republiky č. 153 spočívajú v premietnutí integrovania Štátneho fondu cestného hospodárstva do ministerstva dopravy, pôšt a telekomunikácií podľa uznesenia vlády Slovenskej republiky č. 850 z 25. októbra minulého roku. Predmetný vládny návrh novely zákona schválila vláda svojím uznesením č. 369 z 2. mája 2001. V rámci prerokovania predloženého vládneho návrhu zákona vo výboroch Národnej rady boli prijaté štyri pozmeňujúce návrhy, z toho dva majú spresňujúci charakter, jeden znamená zúženie odkladného účinku odvolania proti rozhodnutiu len na nevyhnutný rozsah a jeden sa týka zmeny pôvodne navrhovaného dňa nadobudnutia účinnosti zákona, ktorý s ohľadom na súčasný termín prerokúvania návrhu zákona v Národnej rade sa stal nereálny. Pozmeňujúce návrhy uvedené v spoločnej správe výborov, prípadne aj ďalšie, ktoré najmä k dátumu účinnosti zákona môžu vzniknúť ešte v druhom čítaní, akceptujeme. Vážený pán predseda Národnej rady, panie poslankyne, páni poslanci, dovoľte mi, aby som vás požiadal o podporu predloženej novely zákona v druhom a následne v treťom čítaní. Skončil som, ďakujem pekne.